Kanuti Gildi Saalis toimub poliitikapidu - Kultuur
Kanuti Gildi Saalis toimub poliitikapidu
9. jaanuar 2019, 11:39
Tallinna vanalinnas asuv Kanuti Gildi SAAL.
Kuidas võidetakse kultuuripoliitikaga valimisi? 19. jaanuaril kogunevad Kanuti Gildi Saalis kõigi suuremate erakondade esindajad, et avada Eesti kultuuripoliitika sõlmküsimused. Poliitikud. Moderaatorid. Publik. Vahekommentaarid. Kirg ja sõnaosavus.
Kui tihti jõuavad Eesti kultuuripoliitikateemalised sõnavõtud kaugemale põhiseaduse preambuli meeldetuletamisest? Millal täidavad kultuuripoliitilised seisukohad Pirita tee või Puškini tänava reklaampinnad? Kuhu viib kultuuripoliitika status quo ja millised on alternatiivid? Võib arvata, et Eesti poliitilistel jõududel on kultuuripoliitika tuleviku kohta palju seisukohti, aga kuulda on neid harva. Kas kultuur ei too hääli? Selles ei saa olla kindel enne, kui kultuuripoliitika (nii kitsas kui laias tähenduses) valimiste eel korralikult läbi arutada. Just selleks «Poliitikapidu» toimubki.
AJAKAVA 19.01.2019
13.30 avatakse uksed.
14.00-15.15 LOOMEVABADUS JA ISIKUÕIGUSED
16.00-17.15 KOHALIK/RIIKLIK/RAHVUSVAHELINE
18.00-19.00 KULTUUR – KELLE VÕI MILLE TEENISTUSES?
Kas kultuuripoliitikaga saab võita valimisi? Kuidas mõjutab Eesti kultuur Eesti majandust? Kes on Eesti kultuurimaastikul esindamata? Kas laulupidu saaks olla ka teisiti? Mille kohta valitseb Eesti kultuuripoliitikas poliitiliste jõudude vaheline konsensus? Milline mõju on kultuurimaastikule rahastuse tsüklilisusel (EV100, kultuuripealinnad)?
19.00 Väljajuhatus muusika ja muuga.